****

**ข่าวประชาสัมพันธ์**

**กอช. ผนึกกำลัง กรมราชทัณฑ์, บสย. และ มูลนิธิ ณภาฯ เปิดโครงการ “สร้างชีวิตใหม่” ส่งเสริมวินัยการออม
แก่ผู้ต้องขังในเรือนจำทั่วประเทศ เพื่อสร้างความมั่นคงในชีวิตหลังพ้นโทษ**

 **กรมราชทัณฑ์ ห้องสัมมนา, 6 มิถุนายน 2567** กองทุนการออมแห่งชาติ (กอช.) ร่วมกับ
กรมราชทัณฑ์, บรรษัทประกันสินเชื่ออุตสาหกรรมขนาดย่อม, มูลนิธิ ณภาฯ ในพระราชดำริสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา จัดพิธีลงนามบันทึกข้อตกลงความร่วมมือโครงการ “สร้างชีวิตใหม่” เพื่อส่งเสริมผู้ต้องขังในเรือนจำและทัณฑสถานให้สามารถเข้าถึง
กองทุนการออมภาคสมัครใจของ กอช. และได้รู้จักวางแผนการออมระยะยาว เพื่อความมั่นคงในชีวิตหลังพ้นโทษ

  **คุณสหการณ์ เพ็ชรนรินทร์ อธิบดีกรมราชทัณฑ์** กล่าวถึงการร่วมมือกันในครั้งนี้
**“กรมราชทัณฑ์”** จะมีหน้าที่ดำเนินการสำรวจผู้ต้องขังที่เข้าหลักเกณฑ์ที่กำหนด สำหรับเข้าร่วมการอบรม หรือเข้าร่วมโครงการส่งเสริมการออม พร้อมทั้งอำนวยความสะดวกในด้านบุคลากร สถานที่ การบริหารจัดการ และจัดการเตรียมบุคลากรกลุ่มเป้าหมาย เพื่อให้การดำเนินงานภายใต้ความร่วมมือระหว่าง
ทั้งสี่หน่วยงาน (กรมราชทัณฑ์,มูลนิธิณภาฯ, บสย. และ กอช.) บรรลุตามเป้าหมายและเป็นไปตามเจตนารมณ์ในการจัดทำข้อตกลงความร่วมมือตลอดจนส่งเสริมและสนับสนุนดำเนินการด้านอื่น ๆ เพื่อประโยชน์ในครั้งนี้

 **คุณสิทธิกร ดิเรกสุนทร กรรมการและผู้จัดการทั่วไป บสย.** กล่าวว่า พร้อมทำหน้าที่สนับสนุน ส่งเสริมความรู้ทางการเงิน (Financial Literacy) ให้คำปรึกษาแนะนำ เกี่ยวกับการค้ำประกันสินเชื่อ และการให้บริการของศูนย์ที่ปรึกษาทางการเงินให้กับผู้ต้องขัง อีกทั้งอยากเสริมสร้างทักษะความรู้ทางการการเงิน
เปิดทางสร้างความมั่นคงทางอาชีพหลังพ้นโทษ และกลับคืนสู่สังคม ที่ต้องการเริ่มธุรกิจในอนาคตด้วย
โครงการ “สร้างชีวิตใหม่” ร่วมเป็นส่วนหนึ่งที่แสดงความรับผิดชอบต่อสังคมที่ บสย. ริเริ่มขึ้น โดยใช้ความสามารถพิเศษขององค์กร ด้านการค้ำประกันสินเชื่อ และส่งเสริมความรู้ความเข้าใจด้านการเงินอย่างยั่งยืน ตามแนวคิด “เติมทุน เติมความรู้ เติมคุณภาพชีวิต” เพื่อช่วยเหลือ และส่งเสริมกลุ่มผู้ประกอบการรายย่อย กลุ่มเปราะบาง ลดปัญหาความเหลื่อมล้ำทางสังคม และส่งเสริมให้เข้าถึงแหล่งเงินทุนในระบบอย่างยั่งยืน ซึ่งที่ผ่านมา โครงการ สร้างชีวิตใหม่ ดำเนินการต่อเนื่อง 5 ปี ช่วยผู้ต้องขังให้ได้รับโอกาสความรู้ทางการเงิน การเริ่มต้นในการประกอบอาชีพ รวมกว่า 3,100 ราย โดยปีนี้ได้จัดอบรมในเรือนจำและทัณฑสถาน รวมทั้งสิ้น 12 แห่ง มีผู้ต้องขังเข้าอบรมรวมกว่า 1,200 คน ร่วมโครงการ ซึ่งจะเป็นจุดเริ่มต้นการสร้างแรงบันดาลใจในการดำเนินธุรกิจ

 **นายณัฎฐพล พิศิษฐวานิช กรรมการบริหาร มูลนิธิ ณภาฯ ในพระราชดำริฯ** กล่าวว่า ทาง มูลนิธิ ณภาฯ จะดูแลและให้การสนับสนุนด้านวิชาการ โดยการสร้างและพัฒนาหลักสูตรการอบรม ดำเนินการจัดอบรม อย่างมีประสิทธิภาพและประสิทธิผล นอกจากนี้ มูลนิธิ ณภาฯ ยังมีหน้าที่สร้างงานเพื่อรองรับผู้ต้องขัง
ที่ผ่านการคัดเลือกเข้าทำงานกับมูลนิธิ ณภาฯ หลังพ้นโทษต่อไป

 **นายบุญธรรม เลิศสุขีเกษม กรรมการกองทุนการออมแห่งชาติ ประธานอนุกรรมการส่งเสริมการออมและสมาชิกสัมพันธ์ และนางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ** กล่าวว่า กองทุนการออมแห่งชาติ (กอช.) ได้ดำเนินโครงการส่งเสริมการออมให้แก่ผู้ต้องขังในเรือนจำ
และทัณฑสถาน ตั้งแต่ปี 2565 ซึ่งปัจจุบัน กอช. ได้ร่วมมือกับทางเรือนจำและทัณฑสถาน 35 แห่งทั่วประเทศ และยังดำเนินกิจกรรมส่งเสริมการออมอย่างต่อเนื่องเพื่อขยายผลให้ครอบคลุมเรือนจำและทัณฑสถาน
ทั้ง 143 แห่ง เพื่อให้ผู้ต้องขังได้รับผลประโยชน์ในรูปแบบบำนาญรายเดือนเมื่อเข้าสู่วัยชราภาพ ประกอบกับกรมราชทัณฑ์มีนโยบายเพื่อพัฒนาพฤตินิสัย ฝึกอาชีพ ให้มีทักษะในการทำงาน ฝึกวินัยการออมเงิน และด้วยความร่วมมือกันทั้งสี่หน่วยงาน (กรมราชทัณฑ์,มูลนิธิณภาฯ, บสย.และกอช.) จะเป็นพลังที่จะส่งเสริมให้ผู้ต้องขังเห็นความสำคัญของการสร้างคุณภาพชีวิตที่ดี ก่อนจะออกไปสู่สังคมภายนอก เป็นผู้ต้องขังที่มีความเข้มแข็งด้านการเงิน มีการฝึกทักษะอาชีพ และมีความรู้เรื่องการออมเงินไว้ใช้ในวัยเกษียณ ผ่านการสร้างบำนาญด้วยตนเองโดยกองทุนการออมแห่งชาติ

**ทั้งนี้ ในงานได้มีพิธีมอบรางวัล โครงการ The Best Agent of NSF 2024** ให้กับเรือนจำและทัณฑสถาน 4 แห่ง ที่สามารถทำยอดเงินสะสมตามเป้าหมายที่ กอช. กำหนด ได้แก่ เรือนจำกลางนครสวรรค์, เรือนจำกลางเขาบิน, ทัณฑสถานหญิงกลาง และทัณฑสถานหญิงเชียงใหม่ **เพื่อเป็นการกระตุ้นผลักดันการเพิ่มจำนวนสมาชิกใหม่ และยอดเงินออมต่อเนื่อง ให้หน่วยงานและเครือข่ายอื่นๆ เร่งขับเคลื่อนกันต่อไป**

**สุดท้ายนี้ กอช.** มีช่องทางการให้บริการที่หลากหลายเพื่ออำนวยความสะดวกให้กับสมาชิก
ผู้ประกอบอาชีพอิสระ นักเรียน นักศึกษา ประชาชนทั่วไปที่ยังไม่มีสวัสดิการใด ๆ ที่สนใจ สามารถสอบถามข้อมูลตรวจสอบสิทธิ และสมัครผ่านช่องทางออนไลน์ได้สะดวกทุกที่ทุกเวลา ทางแอปพลิเคชันของ กอช. ช่องทางไลน์แอด กอช. @nsf.th หรือสายด่วนเงินออม 02 049 9000

\*\*\*\*\*\*\*\*\*\*\*

**สอบถามข้อมูลรายละเอียดข่าวประชาสัมพันธ์ได้ที่**

ฝ่ายประชาสัมพันธ์และสื่อสารองค์กร กองทุนการออมแห่งชาติ (กอช.)

นายจรณ์ ณ ระนอง โทร. 02 049 9000 ต่อ 345 หรือ 064 963 6539

นางสาวเบญจวรรณ คงกิจเจริญกุล โทร. 02 049 9000 ต่อ 346 หรือ 098 791 5149

นายธีรเมธินท์ อธิภิตินันท์ โทร. 02 049 9000 ต่อ 347 หรือ 092 263 9947

นายณัฐพัชร์ บุษยะวุฒิพงศ์ โทร. 02 049 9000 ต่อ 348 หรือ 090 210 7246